दुर्गा तो सिर्फ बहाना बन गईं। सपा मुखिया मुलायम सिंह यादव के लिए इस बात को साबित करने के लिए इससे ज्यादा और बेहतर मौका कोई दूसरा नहीं मिल सकता था कि वह मुस्लिमों के हितों की रक्षा करने वाले नेता हैं। जिस मामूली घटना पर विपक्ष उन्हें घेरने की रणनीति बना रहा था उसी मुद्ïदे को समाजवादी पार्टी ने मुस्लिमों के समर्थन में लाकर कांग्रेस और बसपा को बैकफुट पर करने की पूरी कोशिश की। समाजवादी पार्टी के नेता चाहते थे कि प्रदेश भर में इस बात का पूरी तरह से संदेश चला जाये कि जिस अफसर ने मस्जिद की दीवार तोड़ी कांग्रेस और बसपा उसके साथ खड़े हैं। यह बात दीगर है कि सपा मुखिया पूरी तरह से अपनी रणनीति में कामयाब नहीं हो पाये।